Χόμορη Αιτωλοακαρνανίας

Η Χόμορη ή Χώμορη είναι ορεινός οικισμός που βρίσκεται στη Ναυπακτία του νομού Αιτωλοακαρνανίας σε υψόμετρο 700 μέτρα.

Γεωγραφία - Αξιοθέατα 
Η Χόμορη είναι κτισμένη αμφιθεατρικά στις νοτιοδυτικές πλαγιές του βουνού Αρδίνη (Ξεροβούνι), κάτω από το δασώδη λόφο του Αγίου Κωνσταντίνου, ανάμεσα στους χείμαρρους Μέγα Ρέμα (δυτικά) και τον Χομορίτικο (ανατολικά), οι οποίοι καταλήγουν στον ποταμό Κότσαλο. Βρίσκεται βόρεια της Ναυπάκτου και η πρόσβαση σε αυτήν γίνεται είτε μέσω Ελευθέριανης, συνολικής απόστασης 52 χλμ, είτε μέσω Πλατάνου, συνολικής απόστασης 66 χλμ. Ενδιαφέρον παρουσιάζουν η πλακόστρωτη πλατεία με το μεγάλο πλατάνι τη πέτρινη βρύση της, η θέα και τα πέτρινα σπίτια του χωριού με πιο σημαντικό τον "Πύργο των Λογοθεταίων" του 1756.

Το μοναστήρι της Παναγίας της Καββαδιώτισας 
Το ιστορικότερο αξιοθέατο της περιοχής είναι το μοναστήρι της Παναγίας της Καββαδιώτισας ή Ιερά Μονή Κοίμησης Θεοτόκου που βρίσκεται στα νοτιοδυτικά του χωριού, περιτριγυρισμένο από ακακίες και θάμνους και έχει χαρακτηριστεί διατηρητέο μνημείο από το 1938. Σύμφωνα με την παράδοση η εικόνα της Παναγίας ήλθε από το χωριό Καββαδά των Θεσσαλικών Αγράφων. Η κτητορική επιγραφή που είναι εντοιχισμένη στο καθολικό της μονής έχει καταστραφεί και μοναδική χρονολογική ένδειξη παραμένει η χρονολογία 1725 σε εικόνα του τέμπλου. Το καθολικό, χρονολόγησης 1831, είναι βασιλικού ρυθμού χωρίς τρούλο και το ηγουμενείο (του 1815) οίκημα εντυπωσιακού τρόπου δόμησης με στέγη από παραδοσιακή πλάκα. Ιδιαίτερη αξία παρουσιάζουν οι εικόνες του ξυλόγλυπτου τέμπλου και κυρίως η πολυπρόσωπη σύνθεση της Κοίμησης της Θεοτόκου.

Ιστορία 
Η Χόμορη αναφέρεται από τις αρχές του 17ου αιώνα και το όνομά της πιθανολογείται ότι προέρχεται από την αρχαία ελληνική λέξη "όμορος", δηλαδή γειτονικός. Το χωριό το 1912 ήδη αναφέρεται με το όνομα Χώμερη και το 1940 διορθώνεται σε Χόμορη. Ο Γάλλος περιηγητής Φρανσουά Πουκεβίλ την κατονομάζει με το όνομα Χώμορη στον κατάλογο των χωριών της περιοχής Κραβάρων να κατοικείται από 10 οικογένειες. Από το έτος 1695 ως το 1775 υπήρχε έδρα Επισκοπής που είχε στη δικαιοδοσία της τη Δωρίδα και την ορεινή Ναυπακτία.

Σημαντικά πρόσωπα 
 Η οικογένεια Λογοθέτη ή Λογοθετόπουλων από την οποία δύο μέλη της έγιναν επίσκοποι και θήτευσαν στην Επισκοπή όταν αυτή είχε έδρα την Χόμορη.
 Ο Δημήτριος Παπαχαραλάμπους, επιχειρηματίας και μεγάλος ευεργέτης της Ναυπακτίας, ο οποίος κληροδότησε τη Δημόσια Κεντρική Βιβλιοθήκη Ναυπάκτου, το Εθνικό Στάδιο, αίθουσα εκδηλώσεων και τη Φιλαρμονική.

Διοικητικές πληροφορίες 
Το χωριό αναφέρεται επίσημα, μετά την απελευθέρωση, ως Χώμερη το 1835 με το ΦΕΚ 19Α - 07/12/1835 να προσαρτάται στον τότε δήμο Προσχίου. Το 1912 με το ΦΕΚ 261Α - 31/08/1912 ορίστηκε έδρα της ομώνυμης νεοϊδρυθείσας κοινότητας και το 1940 το όνομά της διορθώθηκε σε Χόμορη. Με την εφαρμογή του προγράμματος Καλλικράτης μαζί με την Αγία Τριάδα αποτελούν την τοπική κοινότητα Χόμορης που υπάγεται  στη Δημοτική Ενότητα Πλατάνου του Δήμου Ναυπακτίας της Περιφέρειας Δυτικής Ελλάδας. Σύμφωνα με την απογραφή πληθυσμού και κατοικιών του 2011 που αφορούν στο μόνιμο πληθυσμό της χώρας ως κοινότητα απογράφησαν 77 κάτοικοι, ενώ ως οικισμός 66.

Απογραφές πληθυσμού

Εξωτερικοί σύνδεσμοι 
 Η Χόμορη  από το http://www.nafpaktos.gr
 Η Παναγία της Καβαδιώτισσας από το https://web.archive.org/web/20190417113036/http://www.520greeks.com/

Παραπομπές 

Κράβαρα
Χωριά του νομού Αιτωλοακαρνανίας
Δήμος Ναυπακτίας